title: Regulamentul de punere în aplicare (UE) nr. 139/2013 al Comisiei din 7 ianuarie 2013 de stabilire a condițiilor de sănătate animală pentru importurile anumitor păsări în Uniune și a condițiilor de carantină  Text cu relevanță pentru SEE

text:
                  20.2.2013

                  RO

                  Jurnalul Oficial al Uniunii Europene

                  L 47/1

         REGULAMENTUL DE PUNERE ÎN APLICARE (UE) NR. 139/2013 AL COMISIEI
         din 7 ianuarie 2013
         de stabilire a condițiilor de sănătate animală pentru importurile anumitor păsări în Uniune și a condițiilor de carantină
         (text codificat)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 10 alineatul (3) al doilea paragraf și articolul 10 alineatul (4) al doilea paragraf litera (b),
         având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (2), în special articolul 17 alineatul (2) litera (b) și articolul 17 alineatul (3), precum și articolul 18 alineatul (1) prima și a patra liniuță,
         întrucât:

                     (1)

                     Regulamentul (CE) nr. 318/2007 al Comisiei din 23 martie 2007 de stabilire a condițiilor de sănătate animală pentru importurile anumitor păsări în Comunitate și a condițiilor de carantină (3) a fost modificat de mai multe ori și în mod substanțial (4). Este necesar, din motive de claritate și de raționalizare, să se codifice regulamentul menționat.

                     (2)

                     În urma izbucnirii gripei aviare asiatice cu patogenitate ridicată în Asia de Sud-Est în 2004, Comisia a adoptat mai multe decizii ce interziceau, pe lângă alte bunuri, și importul de păsări, altele decât păsările de curte, din țările terțe afectate.

                     (3)

                     Pentru a întocmi un inventar al riscurilor care decurg din importul de păsări captive, la data de 13 aprilie 2005, Comisia a cerut Autorității Europene pentru Siguranța Alimentară (EFSA) să prezinte un aviz științific privind riscurile provenind din importurile de păsări prinse în sălbăticie și de păsări din țările terțe crescute în captivitate.

                     (4)

                     În urma acestei cereri, Panelul EFSA privind sănătatea și bunăstarea animalelor a adoptat în cadrul reuniunii din 26 și 27 octombrie 2006 un aviz științific privind riscurile pentru sănătatea și bunăstarea animalelor legate de importul în Uniune al păsărilor sălbatice, altele decât păsările de curte. Acest aviz științific identifică mijloacele și opțiunile posibile care pot reduce orice risc recunoscut asupra sănătății animalelor, legat de importurile de păsări, altele decât păsările de curte.

                     (5)

                     Una dintre recomandările avizului științific EFSA este legată de controalele desfășurate în țările terțe care exportă păsări, altele decât păsările de curte, în Uniune. Îmbunătățirea situației la locul de export trebuie să aibă cel mai mare impact în reducerea probabilității ca păsările infectate să fie introduse în Uniune. Pentru aceasta, condițiile de import trebuie stabilite în prezentul regulament, astfel încât să fie permise doar importurile din țările terțe autorizate să importe în Uniune astfel de păsări.

                     (6)

                     O altă recomandare EFSA este legată de importurile de păsări capturate în sălbăticie. Avizul științific precizează riscul datorat acestor păsări care ar putea fi infectate datorită răspândirii laterale prin intermediul altor păsări sălbatice infectate din mediul contaminat, precum și răspândirea prin păsările de curte infectate. Luând în considerare rolul jucat de păsările sălbatice migratoare în răspândirea gripei aviare din Asia în Europa în 2005 și 2006, este necesară limitarea importurilor de păsări, altele decât păsările de curte, la păsările crescute în captivitate.

                     (7)

                     Rareori este posibilă diferențierea sigură a acestor păsări capturate în sălbăticie de păsările crescute în captivitate. Se pot aplica metode de marcare a ambelor tipuri de păsări, fără a fi posibilă deosebirea dintre ele. Prin urmare, trebuie limitate importurile de păsări, altele decât păsările de curte, la unitățile de reproducție autorizate de autoritatea competentă a țării terțe de export și stabilirea unor condiții minime pentru această autorizare.

                     (8)

                     Păsările importate trebuie să fie transportate direct la o unitate sau centru de carantină autorizat dintr-un stat membru, unde trebuie să rămână până se exclude orice posibilitate de infecție cu influență aviară sau boala de Newcastle.

                     (9)

                     În cazul în care este suspectată existența gripei aviare sau a bolii de Newcastle într-o unitate de carantină acreditată sau într-o unitate a unui centru de carantină acreditat, trebuie să se aștepte confirmarea suspiciunii pentru a exclude orice altă cauză a simptomelor de boală înainte de a începe sacrificarea și distrugerea păsărilor în locurile afectate.

                     (10)

                     Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (5) a fost adoptată pentru a lua în considerare experiența dobândită în ceea ce privește controlul gripei aviare. În baza acelei directive, a fost adoptată Decizia 2006/437/CE a Comisiei din 4 august 2006 de aprobare a unui manual de diagnostic pentru influența aviară în conformitate cu Directiva 2005/94/CE a Consiliului (6) (manualul de diagnostic) și care stabilește la nivelul Uniunii procedurile de diagnostic, metodele de prelevare și criteriile de evaluare a rezultatelor testelor de laborator în vederea confirmării unui focar de gripă aviară. Decizia respectivă trebuie luată în considerare în privința stabilirii regimurilor de testare a gripei aviare în unitățile și centrele de carantină.

                     (11)

                     Pentru ca păsările importate să ajungă la unitatea sau la centrul de carantină autorizat într-un timp util, la intrarea în Uniune trebuie stabilite proceduri de import suplimentare cu privire la transferul de la punctul de control de la frontieră către unitățile sau centrele de carantină autorizate.

                     (12)

                     Unitățile și centrele de carantină autorizate, a căror listă urmează a fi publicată de către statele membre, trebuie să îndeplinească anumite condiții minime.

                     (13)

                     Anumite importuri de păsări sunt reglementate de altă legislație a Uniunii. Prin urmare, acestea trebuie excluse din domeniul de aplicare al prezentului regulament.

                     (14)

                     Riscul pentru sănătatea animalelor asociat porumbeilor de concurs aduși în Uniune pentru a fi eliberați, astfel încât aceștia să poată zbura înapoi înspre zonele de origine, este de asemenea natură încât aceștia trebuie excluși din domeniul de aplicare al prezentului regulament.

                     (15)

                     În plus, anumite țări terțe au condiții privind sănătatea animală echivalente cu cele prevăzute de legislația Uniunii. Prin urmare, importurile de păsări din acele țări trebuie excluse din domeniul de aplicare al prezentului regulament.

                     (16)

                     De asemenea, trebuie avute în vedere anumite derogări în cazul păsărilor infectate cu gripă aviară cu patogenitate redusă și cu boala de Newcastle din cadrul unităților și al centrelor de carantină și a căror boală nu prezintă riscuri pentru statusul de sănătate a animalelor din Uniune.

                     (17)

                     Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

               ADOPTĂ PREZENTUL REGULAMENT:

            Articolul 1
            Obiect
            Prezentul regulament stabilește condițiile de sănătate a animalelor pentru importul anumitor păsări în Uniune din țările terțe și părți ale acestora menționate în anexa I, precum și condițiile de carantină pentru astfel de importuri.

            Articolul 2
            Domeniu de aplicare
            Prezentul regulament se aplică animalelor din speciile aviare.
            Cu toate acestea, regulamentul nu se aplică următoarelor:

                        (a)

                        păsări de curte;

                        (b)

                        păsări importate pentru programele de conservare autorizate de autoritatea competentă din statul membru de destinație;

                        (c)

                        animale de companie menționate la articolul 1 al treilea paragraf din Directiva 92/65/CEE, care își însoțesc proprietarul;

                        (d)

                        păsări destinate grădinilor zoologice, circurilor, parcurilor de distracție sau experimentelor;

                        (e)

                        păsări destinate organismelor, institutelor sau centrelor autorizate în conformitate cu articolul 13 din Directiva 92/65/CEE;

                        (f)

                        porumbei de concurs introduși pe teritoriul Uniunii dintr-o țară terță vecină, unde aceștia trăiesc în mod obișnuit, și ulterior eliberați imediat pentru a zbura înapoi spre acea țară terță;

                        (g)

                        păsări importate din Andorra, Liechtenstein, Monaco, Norvegia, San Marino, Elveția și Statul Vatican.

            Articolul 3
            Definiții
            În sensul prezentului regulament, se aplică definițiile din Directiva 2005/94/CE, cu excepția definiției termenului „păsări de curte” de la articolul 2 punctul 4 din respectiva directivă. În sensul prezentului regulament, „păsări de curte” înseamnă găini, curci, bibilici, rațe, gâște, prepelițe, porumbei, fazani, potârnichi și păsări alergătoare (Ratitae) crescute sau ținute în captivitate pentru reproducție, pentru producția de carne sau de ouă pentru consum sau pentru completarea stocului de vânat.
            De asemenea, se aplică următoarele definiții:

                        (a)

                        „păsări” înseamnă animale din specia aviară, altele decât cele menționate la articolul 2 al doilea paragraf;

                        (b)

                        „unitate de reproducție autorizată” înseamnă:

                                    (i)

                                    o unitate folosită în mod exclusiv pentru reproducția păsărilor; și

                                    (ii)

                                    inspectată și autorizată de o autoritate competentă din țara terță exportatoare pentru conformitatea cu condițiile prevăzute la articolul 4 și în anexa II;

                        (c)

                        „păsări crescute în captivitate” înseamnă păsări care nu au fost capturate în sălbăticie, ci crescute în captivitate din părinți împerecheați sau din însămânțare artificială efectuată în captivitate;

                        (d)

                        „inel montat pe picior fără sudură” înseamnă inelul sau banda sub formă de cerc continuu, fără discontinuități sau sudură, care nu a suferit nicio manipulare, a cărui mărime nu permite îndepărtarea lui de la piciorul păsării mature, fixat în decursul primelor zile de viață ale păsării, fiind fabricat special în acest scop;

                        (e)

                        „unitate de carantină autorizată” înseamnă clădirile, altele decât centrele de carantină:

                                    (i)

                                    unde se realizează carantina păsărilor importate;

                                    (ii)

                                    care au fost inspectate și autorizate de autoritatea competentă pentru conformitatea cu condițiile minime prevăzute la articolul 6 și în anexa IV;

                        (f)

                        „centru de carantină autorizat” înseamnă clădirile:

                                    (i)

                                    unde se realizează carantina păsărilor importate;

                                    (ii)

                                    care au un număr de unități separate fizic și operațional între ele și unde fiecare unitate conține doar păsări din cadrul aceluiași transport, cu aceeași stare de sănătate și care, prin urmare, cuprind o singură unitate epidemiologică;

                                    (iii)

                                    care au fost inspectate și autorizate de autoritatea competentă pentru conformitatea cu condițiile minime prevăzute la articolul 6 și la anexa IV;

                        (g)

                        „păsări-santinelă” înseamnă păsări care urmează a fi folosite ca ajutor în diagnosticarea din timpul carantinei;

                        (h)

                        „manual de diagnostic” înseamnă manualul de diagnostic al gripei aviare definit în anexa la Decizia 2006/437/CE.

            Articolul 4
            Unități de reproducție autorizate
            Unitățile de reproducție autorizate respectă următoarele condiții:

                        (a)

                        unitatea de reproducție trebuie să fie autorizată de către autoritatea competentă, în conformitate cu condițiile stabilite în anexa II, și să primească un număr de autorizare;

                        (b)

                        numărul respectiv de autorizare trebuie să fi fost comunicat Comisiei de către autoritatea în cauză;

                        (c)

                        numele și numărul de autorizare al unității de reproducție trebuie să apară pe o listă cu unitățile de reproducție întocmită de către Comisie;

                        (d)

                        autorizarea unității de reproducție trebuie imediat retrasă sau suspendată de către autoritatea competentă și trebuie anunțată Comisia, în cazul în care nu mai sunt îndeplinite cerințele definite în anexa II.

            Articolul 5
            Condiții de import
            Importurile de păsări sunt autorizate numai dacă păsările sunt în conformitate cu următoarele condiții:

                        (a)

                        păsările sunt păsări crescute în captivitate;

                        (b)

                        păsările trebuie să provină din țări terțe sau părți ale acestora menționate în anexa I;

                        (c)

                        păsările provin de la unități de reproducție autorizate care respectă condițiile prevăzute la articolul 4;

                        (d)

                        păsările au fost supuse unui test de laborator pentru detectarea virusului între 7 și 14 zile înainte de expediere, iar rezultatele au fost negative pentru gripa aviară și pentru virusul bolii de Newcastle;

                        (e)

                        păsările nu au fost vaccinate împotriva gripei aviare;

                        (f)

                        păsările sunt însoțite de un certificat de sănătate animală în conformitate cu modelul definit în anexa III („certificatul de sănătate animală”);

                        (g)

                        păsările sunt identificate cu un număr de identificare individual cu ajutorul unui inel montat pe picior fără sudură, cu semn distinctiv, sau cu un microcip, în conformitate cu articolul 66 alineatul (2) din Regulamentul (CE) nr. 865/2006 al Comisiei (7);

                        (h)

                        numărul de identificare individual sau microcipurile prevăzute la litera (g) trebuie să conțină cel puțin următoarele:

                                    —

                                    codul ISO al țării exportatoare care efectuează identificarea;

                                    —

                                    un număr de serie unic;

                        (i)

                        numărul de identificare individual prevăzut la litera (g) trebuie să fie înregistrat în certificatul de sănătate animală;

                        (j)

                        păsările sunt transportate în containere noi, identificate individual cu un număr de identificare la exterior ce trebuie să corespundă cu numărul de identificare din certificatul de sănătate animală.

            Articolul 6
            Unități și centre de carantină autorizate
            Unitățile și centrele de carantină autorizate îndeplinesc condițiile minime stabilite în anexa IV.
            Fiecare stat membru întocmește și actualizează o listă a unităților și centrelor de carantină autorizate și a numerelor de autorizare ale acestora și pune această listă la dispoziția Comisiei, a celorlalte state membre și a publicului.

            Articolul 7
            Transportul direct al păsărilor până la unitățile sau centrele de carantină autorizate
            Păsările sunt transportate în cuști sau în lăzi direct de la punctul de control de la frontieră la o unitate sau un centru de carantină autorizat.
            Timpul total de călătorie de la respectivul punct de control la unitatea sau centrul de carantină nu trebuie să depășească, în mod normal, nouă ore.
            Vehiculele folosite pentru călătorie sunt sigilate de către autoritățile competente cu un sigiliu inviolabil.

            Articolul 8
            Confirmare
            Importatorii sau reprezentanții acestora aduc o confirmare scrisă într-o limbă oficială a statului membru de intrare, semnată de persoana responsabilă de unitatea sau centrul de carantină, care certifică faptul că păsările vor fi acceptate în carantină.
            Confirmarea trebuie:

                        (a)

                        să indice clar numele, adresa și numărul de autorizare ale unității sau ale centrului de carantină;

                        (b)

                        să ajungă la punctul de control de la frontieră prin e-mail sau fax înainte de sosirea transportului la acel punct sau să fie arătată de către importator sau reprezentantul acestuia înainte ca păsările să fi trecut de punctul de control de la frontieră.

            Articolul 9
            Tranzitarea păsărilor în Uniune
            În cazul păsărilor introduse în Uniune printr-un stat membru, altul decât cel de destinație, se iau toate măsurile ca transportul să ajungă la destinația din statul membru destinatar.

            Articolul 10
            Supravegherea transportului de păsări

               (1)   Dacă legislația Uniunii prevede supravegherea păsărilor de la trecerea punctului de control de la frontieră până la unitatea sau centrul de carantină autorizat, se prevăd următoarele schimburi de informații:

                           (a)

                           medicul veterinar oficial al punctului de control de la frontieră înștiințează autoritatea competentă responsabilă de unitatea sau de centrul de carantină autorizat privind locul de destinație al transportului, locul de plecare și locul de destinație al păsărilor prin rețeaua Traces;

                           (b)

                           persoana responsabilă de unitatea sau de centrul de carantină autorizat înștiințează prin e-mail sau fax medicul veterinar oficial responsabil de unitatea sau de centrul de carantină autorizat din locul de destinație cu privire la sosirea transportului și a destinației acestuia, în termen de o zi lucrătoare de la data de sosire a transportului la unitatea sau centrul de carantină;

                           (c)

                           în termen de trei zile de la sosirea transportului la unitatea sau centrul de carantină, medicul veterinar oficial responsabil de unitatea sau de centrul de carantină autorizat din locul de destinație al transportului înștiințează prin rețeaua Traces medicul veterinar oficial responsabil de controlul de la frontieră, care a anunțat livrarea transportului, că transportul a ajuns la destinație.

               (2)   În cazul în care autoritățile competente responsabile de punctul de control la frontieră primesc confirmarea că păsările declarate ca fiind destinate unității sau centrului de carantină autorizat nu au ajuns în trei zile lucrătoare de la data estimată a sosirii transportului la unitatea sau centrul de carantină, autoritatea competentă ia măsurile necesare față de persoana responsabilă de transport.

            Articolul 11
            Dispoziții privind carantina

               (1)   Păsările sunt ținute în carantină timp de cel puțin 30 de zile într-o unitate sau un centru de carantină autorizat („carantină”).

               (2)   Medicul veterinar oficial verifică condițiile de carantină, cel puțin la începutul și la sfârșitul carantinei fiecărui transport, efectuând inclusiv o examinare a înregistrării mortalităților și o examinare clinică a păsărilor din unitatea de carantină autorizată sau din fiecare unitate a centrului de carantină autorizat.
               Cu toate acestea, medicul veterinar oficial efectuează verificări mai dese, dacă este necesar.

            Articolul 12
            Examinarea, prelevarea probelor și testele efectuate privind transportul în perioada de carantină

               (1)   Examinarea, prelevarea probelor și procedurile de testare pentru gripa aviară și boala de Newcastle, stabilite în anexa V, sunt efectuate după sosirea păsărilor în carantină.

               (2)   În cazul utilizării păsărilor-santinelă se folosesc cel puțin 10 păsări din unitatea de carantină autorizată sau din fiecare unitate a centrului de carantină autorizat.

               (3)   Păsările-santinelă folosite pentru examinare, prelevare de probe și testări:

                           (a)

                           au vârsta de cel puțin trei săptămâni și sunt folosite doar o singură dată în acest scop;

                           (b)

                           au inel montat la picior, în scopul identificării, sau alt mecanism de identificare nedemontabil;

                           (c)

                           sunt nevaccinate și au fost găsite seronegative pentru gripa aviară și pentru boala de Newcastle cu 14 zile înainte de data debutului carantinei;

                           (d)

                           sunt plasate în unitatea de carantină autorizată sau într-o unitate a centrului de carantină autorizat, înainte de sosirea păsărilor în spațiul comun și cât mai aproape de celelalte păsări, astfel încât să existe contact între excrementele de la păsările din carantină și păsările-santinelă.

            Articolul 13
            Intervenție în cazul suspiciunii de boală într-o unitate sau centru de carantină autorizat

               (1)   Dacă, în timpul carantinei, într-o unitate de carantină autorizată se suspectează că una sau mai multe păsări și/sau păsări-santinelă sunt infectate cu gripa aviară sau cu boala de Newcastle, se iau următoarele măsuri:

                           (a)

                           autoritatea competentă pune unitatea de carantină autorizată sub supraveghere oficială;

                           (b)

                           se prelevează probe pentru examinare virusologică în conformitate cu punctul 2 din anexa V de la păsările aflate în carantină și de la păsările-santinelă suspectate și se analizează în consecință;

                           (c)

                           este interzisă introducerea sau scoaterea păsărilor din unitatea de carantină autorizată până în momentul în care se infirmă suspiciunea de boală.

               (2)   Dacă în unitatea de carantină autorizată suspiciunea de gripă aviară sau de boală de Newcastle, așa cum se menționează la alineatul (1), este confirmată, se iau următoarele măsuri:

                           (a)

                           toate păsările și păsările-santinelă din unitatea de carantină autorizată sunt ucise și distruse;

                           (b)

                           unitatea de carantină autorizată este curățată și dezinfectată;

                           (c)

                           nicio pasăre nu se introduce în unitatea de carantină autorizată timp de 21 de zile după efectuarea curățeniei și a dezinfecției finale.

               (3)   Dacă, în timpul carantinei, într-un centru de carantină autorizat se suspectează că una sau mai multe păsări și/sau păsări-santinelă din cadrul unei unități a centrului de carantină sunt infectate cu gripă aviară sau cu boala de Newcastle, se iau următoarele măsuri:

                           (a)

                           autoritatea competentă pune centrul de carantină autorizat sub supraveghere oficială;

                           (b)

                           se prelevează probe pentru examinare virusologică în conformitate cu punctul 2 din anexa V de la păsările și păsările-santinelă suspectate și se analizează în consecință;

                           (c)

                           este interzisă introducerea sau scoaterea păsărilor din centrul de carantină autorizat până în momentul în care suspiciunea de infecție este infirmată.

               (4)   Dacă suspiciunea de infecție cu gripă aviară sau cu boala de Newcastle în unitatea afectată a centrului de carantină autorizat, menționată la alineatul (3), este confirmată, se iau următoarele măsuri:

                           (a)

                           toate păsările și păsările-santinelă din unitatea afectată a centrului de carantină autorizat sunt ucise și distruse;

                           (b)

                           unitatea în cauză este curățată și dezinfectată;

                           (c)

                           se prelevează următoarele probe:

                                       (i)

                                       în cazul în care se folosesc păsări-santinelă, trebuie prelevate probe pentru examinare serologică în conformitate cu anexa V de la păsările-santinelă din celelalte unități de carantină, nu mai devreme de 21 de zile după curățenia și dezinfectarea finală a unității respective; sau

                                       (ii)

                                       în cazul în care nu se folosesc păsări-santinelă, trebuie prelevate probe pentru examinare virusologică în conformitate cu punctul 2 din anexa V de la păsările-santinelă din celelalte unități de carantină, în timpul celor 7-15 zile după curățenia și dezinfecția finală;

                           (d)

                           este interzisă scoaterea pasărilor din centrul de carantină autorizat până la confirmarea faptului că rezultatele prelevării de probe descrise la litera (c) sunt negative.

               (5)   Statele membre informează Comisia cu privire la măsurile luate în conformitate cu prezentul articol.

            Articolul 14
            Derogări privind rezultatele pozitive în cazul gripei aviare cu patogenitate redusă sau a bolii de Newcastle într-o unitate sau centru de carantină autorizat

               (1)   În cazul în care în timpul carantinei se descoperă că una sau mai multe păsări și/sau păsări-santinelă sunt infectate cu gripa aviară cu patogenitate redusă (LPAI) sau cu boala de Newcastle, autoritatea competentă poate acorda, pe baza unei evaluări a riscurilor, derogări de la măsurile prevăzute la articolul 13 alineatul (2) litera (a) și alineatul (4) litera (a), atât timp cât aceste derogări nu pun în pericol combaterea bolii („derogarea”).
               Statele membre informează imediat Comisia cu privire la orice astfel de derogări.

               (2)   Dacă un medic veterinar oficial verifică o unitate sau un centru de carantină autorizat unde s-a acordat o derogare și descoperă că una sau mai multe păsări și/sau păsări-santinelă sunt infectate cu LPAI sau cu boala de Newcastle, se aplică măsurile definite la alineatele (3)-(7).
               Statele membre informează imediat Comisia cu privire la orice astfel de măsuri.

               (3)   În cazul detectării LPAI, în locul probelor standard prevăzute în manualul de diagnostic, sunt prelevate următoarele probe, la 21 de zile după data ultimei detectări LPAI în cadrul unității de carantină autorizate sau la interval de 21 de zile din fiecare unitate a centrului de carantină autorizat:

                           (a)

                           probe ale oricăror păsări-santinelă sau ale altor păsări prezente în timpul prelevării;

                           (b)

                           tampoane traheale/orofaringiene și cloacale de la cel puțin 60 de păsări sau de la toate păsările, în cazul în care sunt mai puțin de 60 de păsări în unitatea de carantină autorizată sau în unitatea în cauză din centrul de carantină autorizat; sau trebuie colectate probe de fecale proaspete dacă păsările sunt mici, exotice și nu sunt obișnuite cu atingerea sau mânuirea acestora ar fi periculoasă pentru om; prelevarea și testarea în laborator a probelor de acest gen trebuie să continue până la obținerea a două rezultate de laborator negative consecutive, la un interval de cel puțin 21 de zile.

                     Totuși, în baza rezultatelor unei evaluări de risc, autoritatea competentă poate acorda derogări în privința mărimii probei prevăzute la prezentul alineat.

               (4)   În cazul rezultatului pozitiv pentru boala de Newcastle, autoritatea competentă poate acorda o derogare doar dacă în decursul a 30 de zile după moartea sau vindecarea clinică a ultimului caz de boală s-au obținut rezultate negative în urma prelevării în conformitate cu punctele 1 și 2 din anexa V, fără a se ține cont de perioada de timp specificată.

               (5)   Păsările nu sunt scoase din carantină până la sfârșitul perioadei de testare prevăzută la alineatul (3).

               (6)   Unitatea de carantină autorizată sau unitatea centrului de carantină autorizat sunt curățate și dezinfectate după golire. Toate substanțele sau deșeurile care ar fi putut fi contaminate, precum și toate deșeurile acumulate în timpul perioadei de testare în laborator prevăzute la alineatul (3) sunt înlăturate și sunt distruse astfel încât să se împiedice răspândirea agentului patogen si să se garanteze distrugerea virusului LPAI sau al bolii de Newcastle prezent.

               (7)   Repopularea unității sau a centrului de carantină autorizat se poate realiza după o perioadă de 21 de zile de la data finalizării curățeniei și a dezinfecției finale, conform alineatului (6).

            Articolul 15
            Intervenție în cazul suspiciunii de Chlamydiosis
            Dacă, în timpul carantinei, în cadrul unei unități sau al unui centru de carantină aprobat se suspectează sau se confirmă că psitaciformele sunt infectate cu Chlamydophila psittaci, toate păsările din cadrul transportului respectiv sunt tratate printr-o metodă aprobată de autoritatea competentă, iar carantina este prelungită timp de cel puțin două luni după data ultimului caz înregistrat.

            Articolul 16
            Eliberarea din carantină
            Păsările din unitatea sau centrul de carantină autorizat sunt eliberate din carantină pe baza unei autorizații scrise de un medic veterinar oficial.

            Articolul 17
            Cerințe de notificare și raportare

               (1)   Statele membre comunică Comisiei, în termen de 24 de ore, orice caz de gripă aviară sau boală de Newcastle detectat în cadrul unității sau al centrului de carantină autorizat.

               (2)   Statele membre comunică Comisiei anual următoarele informații:

                           (a)

                           numărul de păsări importate prin unitățile și centrele de carantină autorizate per specie și per unitate de reproducție autorizată de proveniență;

                           (b)

                           informațiile legate de rata mortalității păsărilor importate, după procedura de certificare sanitar-veterinară din țara de origine până la sfârșitul perioadei de carantină;

                           (c)

                           numărul de cazuri de rezultate pozitive de gripă aviară, boală de Newcastle și Chlamydophila psittaci în unitățile sau centrele de carantină autorizate.

            Articolul 18
            Costurile legate de carantină
            Toate costurile de carantină datorate aplicării prezentului regulament sunt suportate de către importator.

            Articolul 19
            Abrogare
            Se abrogă Regulamentul (CE) nr. 318/2007.
            Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa VII.

            Articolul 20
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 ianuarie 2013.

                  Pentru Comisie

                  Președintele

               José Manuel BARROSO

            (1)  JO L 268, 24.9.1991, p. 56.

            (2)  JO L 268, 14.9.1992, p. 54.

            (3)  JO L 84, 24.3.2007, p. 7.

            (4)  A se vedea anexa VI.

            (5)  JO L 10, 14.1.2006, p. 16.

            (6)  JO L 237, 31.8.2006, p. 1.

            (7)  JO L 166, 19.6.2006, p. 1.

            ANEXA I

               Lista țărilor terțe din care importurile de păsări crescute în captivitate sunt autorizate

                        1.

                        Țările terțe sau părți ale acestora enumerate în coloanele 1 și 3 din tabelul prevăzut în Partea 1 din anexa I la Regulamentul (CE) nr. 798/2008 al Comisiei (1), unde coloana 4 a tabelului respectiv oferă un model de certificat veterinar pentru păsările de reproducție sau de producție, altele decât ratitele (BPP);

                        2.

                        Argentina;

                        3.

                        Filipine: National Capital Region.

               (1)  JO L 226, 23.8.2008, p. 1.

            ANEXA II

               Condiții pentru autorizarea unităților de reproducție din țările terțe de origine conform articolului 4

            CAPITOLUL 1

               Autorizarea unităților de reproducție

            Pentru a primi autorizarea conform articolului 4, o unitate de reproducție îndeplinește condițiile definite în prezentul capitol.

                        1.

                        Unitatea de reproducție trebuie să fie clar delimitată și separată de mediul său înconjurător, sau animalele trebuie să fie închise și situate astfel încât să nu prezinte un risc pentru sănătatea animalelor din exploatații a căror stare de sănătate ar putea fi pusă în pericol.

                        2.

                        Trebuie să dețină mijloace corespunzătoare pentru prinderea, închiderea și izolarea animalelor și să dispună de unități de carantină autorizate adecvate, precum și de proceduri autorizate adecvate pentru animalele ce provin din alte unități neautorizate.

                        3.

                        Persoana responsabilă pentru unitatea de reproducție trebuie să dețină experiența necesară în creșterea și reproducția păsărilor.

                        4.

                        Unitatea de reproducție trebuie să fie indemnă de gripă aviară, boală de Newcastle și Chlamydophila psittaci; pentru ca unitatea să fie declarată indemnă de aceste boli, autoritatea competentă evaluează registrele sanitar-veterinare din perioada de cel puțin trei ani dinainte de data aplicării pentru autorizare, precum și rezultatele testelor clinice și de laborator efectuate pe animalele unității. Cu toate acestea, noile unități de reproducție sunt aprobate numai pe baza rezultatelor testelor clinice și de laborator efectuate pe animalele din astfel de unități.

                        5.

                        Trebuie să țină o evidență la zi care să arate:

                                    (a)

                                    numărul și identitatea (vârsta, sexul, specia și numărul individual de identificare, unde este aplicabil) animalelor din fiecare specie prezentă în unitatea de reproducție;

                                    (b)

                                    numărul și identitatea (vârsta, sexul, specia și numărul individual de identificare, unde este aplicabil) animalelor care vin în unitatea de reproducție sau o părăsesc, împreună cu informațiile referitoare la locul de origine sau destinație, transportul de la sau către unitatea de reproducție și starea de sănătate a animalelor;

                                    (c)

                                    rezultatele testelor de sânge sau ale altor proceduri de diagnostic;

                                    (d)

                                    cazurile de boală și, acolo unde este cazul, tratamentul administrat;

                                    (e)

                                    rezultatele examinărilor post mortem ale animalelor care au murit în cadrul unității de reproducție, inclusiv ale embrionilor morți în coajă;

                                    (f)

                                    observațiile efectuate în orice perioadă de izolare sau carantină.

                        6.

                        Unitatea de reproducție trebuie fie să aibă un acord cu un laborator competent pentru a efectua examinările post mortem, fie să dețină locuri în care se pot face astfel de examinări de către o persoană competentă sub autoritatea medicului veterinar acreditat.

                        7.

                        Unitatea de reproducție trebuie să aibă fie acorduri corespunzătoare, fie amenajări la fața locului în vederea distrugerii cadavrelor provenite de la animale moarte datorită bolii sau care sunt eutanasiate.

                        8.

                        Unitatea de reproducție trebuie să asigure, fie prin contract, fie printr-un instrument juridic, serviciile unui medic veterinar autorizat de o autoritate competentă din țara terță exportatoare, care:

                                    (a)

                                    se asigură că supravegherea corespunzătoare a bolii și măsurile de control privind situația bolii în țara în cauză sunt aprobate de către autoritatea competentă și aplicate în cadrul unității de reproducție. Astfel de măsuri includ:

                                                (i)

                                                un plan anual de supraveghere, inclusiv controlul animalelor privind zoonozele;

                                                (ii)

                                                testarea clinică, de laborator și post mortem a animalelor suspectate a fi infectate cu boli transmisibile;

                                                (iii)

                                                vaccinarea animalelor susceptibile împotriva bolilor infecțioase, dacă este cazul, în conformitate cu Manualul de teste de diagnostic și vaccinuri pentru animale terestre al Organizației Mondiale pentru Sănătatea Animalelor (OIE);

                                    (b)

                                    se asigură că orice moarte suspectă sau prezența oricărui simptom ce sugerează că animalele ar fi contaminate cu gripă aviară, boală de Newcastle sau Chlamydophila psittaci este notificată fără întârziere autorității competente din țara terță;

                                    (c)

                                    se asigură că animalele care intră în unitatea de reproducție au fost izolate timp suficient și conform cerințelor prezentului regulament și instrucțiunilor, dacă este cazul, date de autoritatea competentă;

                                    (d)

                                    este responsabilă pentru îndeplinirea zilnică a cerințelor privind sănătatea animală prevăzute în prezentul regulament și în legislația Uniunii privind bunăstarea animalelor în timpul transportului.

                        9.

                        Dacă unitățile de reproducție cresc animale pentru laboratoarele de experimente, îngrijirea și adăpostirea acestor animale trebuie să fie în conformitate cu cerințele articolului 33 din Directiva 2010/63/UE a Parlamentului European și a Consiliului (1).

                  CAPITOLUL 2

               Menținerea autorizării unităților de reproducție

            Unitățile de reproducție rămân autorizate numai dacă îndeplinesc condițiile definite în prezentul capitol.

                        1.

                        Incintele se află sub controlul unui medic veterinar oficial al autorității competente, care:

                                    (a)

                                    se asigură că sunt îndeplinite condițiile definite în prezentul regulament;

                                    (b)

                                    vizitează incintele unității de reproducție cel puțin o dată pe an;

                                    (c)

                                    verifică activitatea medicului veterinar autorizat și punerea în aplicare a planului anual de monitorizare a bolilor;

                                    (d)

                                    verifică faptul că rezultatele testelor clinice, post mortem și de laborator sunt negative pentru gripa aviară, boala de Newcastle sau Chlamydophila psittaci.

                        2.

                        Conform condițiilor definite în prezentul regulament, numai animalele care provin dintr-o altă unitate de reproducție autorizată sunt introduse în unitatea de reproducție.

                        3.

                        Unitatea de reproducție ține evidențele menționate la punctul 5 din capitolul 1 începând cu data autorizării, pentru o perioadă de cel puțin 10 ani.

                  CAPITOLUL 3

               Carantina păsărilor provenite din alte surse decât unitățile de reproducție autorizate

            Prin derogare de la capitolul 2 punctul 2, păsările provenite din alte surse decât unitățile de reproducție autorizate pot fi introduse într-o unitate de reproducție după autorizarea în acest sens dată de autoritatea competentă, cu condiția ca astfel de animale să fie supuse în prealabil carantinei în conformitate cu instrucțiunile date de autoritatea competentă. Perioada de carantină trebuie să fie de cel puțin 30 de zile.
            CAPITOLUL 4

               Suspendarea, retragerea sau reacordarea autorizării pentru unitățile de reproducție

            Procedurile de suspendare, retragere sau reacordare parțială a autorizării pentru unitățile de reproducție îndeplinesc condițiile definite în prezentul capitol.

                        1.

                        Dacă autoritatea competentă descoperă că o unitate de reproducție nu mai îndeplinește condițiile definite în capitolele 1 și 2 sau dacă a intervenit o schimbare astfel încât unitatea nu mai servește doar pentru reproducția păsărilor, aceasta suspendă sau retrage autorizarea respectivei unități.

                        2.

                        Dacă autoritatea competentă primește înștiințare privind suspiciunea de gripă aviară, boală de Newcastle sau Chlamydophila psittaci, aceasta suspendă autorizarea unității de reproducție până ce suspiciunea este înlăturată în mod oficial. Autoritatea competentă se asigură că se iau măsurile necesare pentru eliminarea suspiciunii sau confirmarea acesteia și evitarea răspândirii bolii, în conformitate cu cerințele legislației Uniunii ce trebuie respectate în privința bolii în cauză și a comerțului cu animale.

                        3.

                        Dacă se confirmă boala suspectată, autoritatea competentă poate reacorda autorizarea unității de reproducție numai în conformitate cu capitolul 1, în urma:

                                    (a)

                                    eradicării bolii și a sursei de infecție din unitatea de reproducție;

                                    (b)

                                    curățării și dezinfecției corespunzătoare a unității de reproducție;

                                    (c)

                                    îndeplinirii condițiilor prevăzute în capitolul 1, cu excepția punctului 4.

                        4.

                        Autoritatea competentă informează imediat Comisia cu privire la suspendarea, retragerea sau reacordarea autorizării oricărei unități de reproducție.

               (1)  JO L 276, 20.10.2010, p. 33.

            ANEXA III

               Certificat de sănătate animală în conformitate cu articolul 5 litera (f) pentru importul anumitor păsări, altele decât păsările de curte, destinate expedierii în Uniune

            Textul imaginii

               Partea I: Detalii privind transportul
               ȚARA
               Certificat veterinar UE
               I.1. Expeditor
               Nume
               Adresa
               Nr. tel.
               I.2. Numărul de referință al certificatului
               I.2.a.
               I.3. Autoritatea centrală competentă
               I.4. Autoritatea locală competentă
               I.5. Destinatar
               Nume
               Adresa
               Cod poștal
               Nr. tel.
               I.6.
               I.7. Țara de origine
               Codul ISO
               I.8. Regiunea de origine
               Codul origine
               I.9. Țara de destinație
               Codul ISO
               I.10.
               I.11. Locul de origine
               Ferma
               Nume
               Număr aprobare
               Adresa
               I.12. Locul de destinație
               Nume
               Număr aprobare
               Adresa
               I.13. Locul încărcării
               Adresa
               Număr aprobare
               I.14. Data plecării
               Ora plecării
               I.15. Mijloc de transport
               Avion
               Vapor
               Vagon de tren
               Autovehicul
               Altul
               Identificare:
               Referințe de documente:
               I.16. Punct de control de la frontieră (PCF) de intrare în UE
               I.17. Nr. CITES
               I.18. Descrierea mărfurilor
               I.19. Codul mărfurilor (codul HS)
               I.20. Cantitate
               I.21.
               I.22. Numărul pachetelor
               I.23. Identificarea containerului/număr sigiliu
               I.24.
               I.25. Mărfuri autorizate pentru:
               Carantină
               I.26.
               I.27. Pentru import sau acces în UE
               I.28. Identificarea mărfurilor
               Specie
               (Denumirea științifică)
               Sistemul de identificare
               Număr de identificare
               Cantitate

            Textul imaginii

               Partea II: Certificare
               ȚARA
               Păsări crescute în captivitate
               II.a. Numărul de referință al certificatului
               II.b.
               II.1. Certificat de sănătate
               Subsemnatul, medic veterinar oficial al … (introduceți numele țării terțe), certific că:
               II.1.1. Păsările au fost menținute în cadrul unității de reproducție autorizată de autoritatea competentă în acest scop din țara exportatoare timp de cel puțin 21 de zile sau de la data eclozării.
               II.1.2. Păsările sunt crescute în captivitate (nu au fost prinse în sălbăticie și provin din părinți împerecheați în captivitate sau din gameți transferați în captivitate).
               II.1.3. Păsările descrise la punctul I.2.8 au fost supuse astăzi, în ultimele 48 de ore sau în ultima zi lucrătoare dinainte de expediere, unei examinări clinice și nu s-a găsit nici un semn de boală.
               II.1.4. Boala de Newcastle și gripa aviară la păsările de curte și la alte păsări ținute în captivitate, precum și Psitacoza la psitaciforme (1) sunt boli care trebuie declarate.
               II.1.5. Păsările provin de la o fermă care nu se află sub restricție legată de sănătate animală referitoare la vreuna din bolile menționate la punctul II.1.4.
               II.1.6. Nu au fost semnalate focare ale gripei aviare și ale bolii de Newcastle în cadrul fermei de origine și nici în zona înconjurătoare pe o rază de 10 km, timp de cel puțin 30 de zile.
               II.1.7. Numai în cazul psitaciformelor (1): nu au fost semnalate focare de Psitacoza în cadrul unității de reproducție în ultimele 60 de zile.
               II.1.8. Păsările au fost supuse unui test de laborator de identificare a virusului cu 7-14 zile înainte de expediere, rezultatele fiind negative pentru gripa aviară și virusul bolii de Newcastle.
               II.1.9. Păsările nu au fost vaccinate împotriva gripei aviare.
               II.1.10. Păsările
               (2) [nu au fost vaccinate împotriva bolii de Newcastle.]
               sau
               (2) [au fost vaccinate împotriva bolii de Newcastle cu:
               [Numele și tipul tulpinei (active sau inactive) a virusului bolii folosită în vaccin(uri) la vârsta de … săptămâni.]
               II.2. Transportul păsărilor:
               II.2.1. În cazul speciilor numite în CITES, păsările sunt transportate conform „Îndrumărilor CITES pentru transport”.
               II.2.2. Păsările descrise în prezentul certificat sunt transportate în lăzi sau cuști care:
               (a) conțin doar păsări provenite din cadrul aceleiași unități de reproducție;
               (b) conțin doar păsări din aceeași specie sau cuprind compartimente diferite, fiecare compartiment conținând păsări din cadrul aceleiași specii;
               (c) poartă numele și adresa unității de reproducție de proveniență și un număr specific de înregistrare a unității, precum și numărul de identificare specific al lăzii sau cuștii individuale;
               (d) sunt construite astfel încât:
               (i) previn pierderea excrementelor și minimalizează pierderea penelor în timpul transportului;
               (ii) permit verificarea vizuală a păsărilor;
               (iii) permit curățarea și dezinfecția;

            Textul imaginii

               ȚARA
               Păsări crescute în captivitate
               II.a. Numărul de referință al certificatului
               II.b.
               (e) sunt folosite pentru prima dată și au fost, împreună cu vehiculul în care sunt încărcate, curățate și dezinfectate înainte de încărcare, conform instrucțiunilor autorității competente;
               (f) în cazul transportului aerian, acestea sunt în conformitate cu cele mai noi reglementări IATA (Asociația Internațională de Transport Aerian), care reglementează transportul animalelor vii.
               Note
               Partea I
               Referința casetei I.11: locul de proveniență: ferma poate fi numai o unitate de reproducție, conform definiției din Regulamentul de punere în aplicare (UE) nr. 139/2013 al Comisiei.
               Referința casetei I.15: numărul de înregistrare (vagoanele de tren sau containerele sau camioanele), numărul zborului (aeronava) sau numele (vapor). Se aduc informații suplimentare în cazul descărcării și reîncărcării.
               Referința casetei I.19: utilizați codurile HS corespunzătoare: 01.06.31, 01.06.32, 01.06.39.
               Referința casetei I.23: identificarea containerului: trebuie identificată fiecare ladă/cușcă/compartiment
               Partea II
               (1) Se aplică numai în cazul psitaciformelor.
               (2) Se păstrează corespunzător.
               Notă pentru importator: acest certificat servește numai în scop veterinar și trebuie să însoțească transportul până când acesta ajunge la punctul de control de la frontieră.
               După controlul de import efectuat la punctul de control de la frontieră, acest lot trebuie transportat direct către un centru de carantină autorizat.
               Certificatul este valabil 10 zile. În cazul transportului cu vaporul, valabilitatea este prelungită cu timpul necesar transportului pe mare.
               Medicul veterinar oficial
               Numele (cu majuscule):
               Calificarea și titlul:
               Data:
               Semnătura:
               Ștampila:

            ANEXA IV

               Condițiile minime pentru unitățile și centrele de carantină pentru păsări autorizate în conformitate cu articolul 6

            Unitățile și centrele de carantină autorizate îndeplinesc condițiile definite în capitolele 1 și 2.
            CAPITOLUL 1

               Clădirea și echipamentul unităților sau ale centrelor de carantină

                        1.

                        Unitatea sau centrul de carantină trebuie să fie situat într-o clădire separată sau în clădiri separate de alte ferme de păsări de curte și de alte păsări, la o distanță stabilită de autoritatea competentă, pe baza evaluării de risc care ia în considerare epidemiologia gripei aviare și a bolii de Newcastle. Ușile de intrare/ieșire trebuie să aibă încuietoare și semne ce indică: „CARANTINĂ – Interzis persoanelor neautorizate”.

                        2.

                        Fiecare unitate a centrului de carantină trebuie să ocupe un spațiu separat.

                        3.

                        Unitatea sau centrul de carantină trebuie să nu permită accesul altor păsări, muște și viermi și să poată fi etanșeizată pentru a permite fumigația.

                        4.

                        Unitatea de carantină autorizată și fiecare unitate a centrului de carantină autorizat trebuie să fie echipate cu facilități pentru spălarea mâinilor.

                        5.

                        Ușile de intrare și ieșire din unitatea de carantină autorizată și fiecare unitate a centrului de carantină autorizat trebuie să fie duble.

                        6.

                        Barierele de igienă trebuie să fie instalate la toate intrările/ieșirile din unitatea de carantină și din unitățile centrului de carantină autorizat.

                        7.

                        Toată aparatura trebuie să fie astfel construită încât să poată fi curățată și dezinfectată.

                        8.

                        Depozitul de furaje trebuie să fie protejat împotriva păsărilor și rozătoarelor, precum și împotriva insectelor.

                        9.

                        Trebuie deținut un container pentru gunoaie, protejat împotriva păsărilor și rozătoarelor.

                        10.

                        Trebuie să existe un frigider și/sau congelator pentru păstrarea cadavrelor.

                  CAPITOLUL 2

               Cerințe administrative

                        1.

                        Unitățile și centrele de carantină autorizate trebuie:

                                    (a)

                                    să dețină un sistem de control eficient, astfel încât să asigure supravegherea corespunzătoare a animalelor;

                                    (b)

                                    să fie sub controlul și responsabilitatea unui medic veterinar oficial;

                                    (c)

                                    să fie curățate și dezinfectate în conformitate cu programul aprobat de autoritatea competentă și reutilizat numai după o perioadă de pauză; substanțele dezinfectante folosite trebuie aprobate în acest scop de către autoritatea competentă.

                        2.

                        Pentru fiecare transport de păsări în carantină:

                                    (a)

                                    unitatea de carantină autorizată sau unitatea unui centru de carantină autorizat trebuie curățată și dezinfectată, urmând ca apoi să fie menținută fără păsări timp de cel puțin șapte zile înainte de introducerea păsărilor importate;

                                    (b)

                                    lotul de păsări trebuie să provină de la o singură unitate de reproducție autorizată din țara terță de origine și să fie introdus într-un interval mai mic de 48 de ore;

                                    (c)

                                    perioada de carantină trebuie să înceapă în momentul introducerii ultimei păsări;

                                    (d)

                                    unitatea de carantină autorizată sau unitatea unui centru de carantină autorizat trebuie să fie golită de păsări, curățată și dezinfectată la sfârșitul fiecărei perioade de carantină.

                        3.

                        Se iau măsuri de precauție pentru prevenirea contaminării reciproce între transporturile ce vin și pleacă.

                        4.

                        Nicio persoană neautorizată nu poate intra în unitatea sau centrul de carantină autorizat.

                        5.

                        Persoanele care intră în unitatea sau centrul de carantină autorizat trebuie să poarte haine de protecție, inclusiv încălțăminte de protecție.

                        6.

                        Să nu existe niciun contact între membrii personalului ce ar putea cauza contaminarea dintre unitățile de carantină autorizate sau unitățile centrelor de carantină autorizate.

                        7.

                        Va fi disponibil echipamentul adecvat pentru curățare și dezinfectare.

                        8.

                        Dacă se folosește identificarea cu ajutorul microcipului, în cadrul unității sau al centrului de carantină autorizat va exista un cititor de microcipuri.

                        9.

                        Curățarea și dezinfectarea cuștilor sau a lăzilor folosite pentru transport trebuie efectuată în cadrul unității sau al centrului de carantină autorizat, în cazul în care nu sunt distruse. În cazul refolosirii, acestea trebuie să fie confecționate dintr-un material ce permite curățarea și dezinfecția eficientă. Cuștile și lăzile trebuie distruse astfel încât să se evite răspândirea agenților ce cauzează boala.

                        10.

                        Gunoiul și deșeurile sunt colectate în mod regulat, stocate în containerul de gunoaie și ulterior tratate astfel încât să se evite răspândirea agenților ce cauzează boala.

                        11.

                        Cadavrele păsărilor trebuie examinate în cadrul unui laborator oficial, desemnat de autoritatea competentă.

                        12.

                        Analizele și tratamentele necesare pentru păsări trebuie efectuate în cooperare cu și sub controlul unui medic veterinar oficial.

                        13.

                        Medicul veterinar oficial trebuie informat cu privire la bolile și moartea păsărilor și/sau a păsărilor-santinelă în perioada carantinei.

                        14.

                        Persoana responsabilă pentru unitatea sau centrul de carantină autorizat trebuie să țină evidența următoarelor:

                                    (a)

                                    data, numărul și speciile de păsări ce intră și ies cu ocazia fiecărui transport;

                                    (b)

                                    copiile certificatelor de sănătate animală și documentele sanitar-veterinare comune de intrare ce însoțesc păsările importate;

                                    (c)

                                    numerele de identificare individuală a păsărilor importate, iar, în cazul identificării cu ajutorul microcipului, se vor înregistra detaliile tipului de microcip și cititorul folosit;

                                    (d)

                                    numărul și plasarea păsărilor-santinelă în cadrul unității sau al centrului de carantină, dacă sunt folosite păsări-santinelă în unitatea sau centrul de carantină;

                                    (e)

                                    orice observație importantă: cazuri de boală sau numărul de mortalități zilnice;

                                    (f)

                                    datele la care au fost efectuate testele și rezultatele acestora;

                                    (g)

                                    tipurile de tratamente și datele la care acestea au fost efectuate;

                                    (h)

                                    persoanele ce intră și ies din unitatea sau centrul de carantină.

                        15.

                        Evidențele menționate la punctul 14 sunt păstrate timp de cel puțin 10 ani.

                  CAPITOLUL 3

               Suspendarea, retragerea sau reacordarea autorizării pentru unitățile și centrele de carantină

            Procedurile de suspendare, retragere sau reacordare parțială a autorizării pentru unitățile sau centrele de carantină îndeplinesc condițiile definite în prezentul capitol.

                        1.

                        Dacă autoritatea competentă stabilește că unitatea sau centrul de carantină nu mai îndeplinește condițiile definite în capitolele 1 și 2 sau dacă a intervenit o schimbare în utilizare ce nu mai face obiectul articolului 3 literele (e) și (f), aceasta informează Comisia cu privire la acest fapt. Conform prezentului regulament, astfel de unități sau centre de carantină nu se folosesc pentru importuri.

                        2.

                        Autorizarea se reacordă unei unități sau unui centru de carantină numai atunci când sunt îndeplinite din nou condițiile menționate în capitolele 1 și 2.

            ANEXA V

               Examinările, prelevarea probelor și procedurile de testare pentru gripa aviară și boala de Newcastle

                        1.

                        În perioada de carantină, păsările-santinelă sau păsările importate, dacă nu se folosesc păsările-santinelă, sunt supuse următoarelor proceduri:

                                    (a)

                                    dacă se folosesc păsări-santinelă:

                                                (i)

                                                probele de sânge pentru examinarea serologică trebuie luate de la toate păsările-santinelă în nu mai puțin de 21 de zile după intrarea acestora în carantină și cel puțin cu cinci zile înainte de sfârșitul carantinei;

                                                (ii)

                                                dacă păsările-santinelă prezintă rezultate serologice pozitive sau neconcludente pentru probele menționate la punctul (i), păsările importate trebuie supuse unei examinări virusologice; în acest scop se prelevează tampoane cloacale (sau fecale) și tampoane traheale/orofaringiene de la cel puțin 60 de păsări sau de la toate păsările, dacă transportul este mai mic de 60 de păsări;

                                    (b)

                                    dacă nu se folosesc păsări-santinelă, păsările importate trebuie examinate virusologic (testarea serologică nefiind adecvată). În timpul primelor 7-15 zile de la introducerea în carantină, trebuie prelevate tampoane cloacale (sau fecale) și/sau tampoane traheale/orofaringiene de la cel puțin 60 de păsări sau de la toate păsările, dacă transportul este mai mic de 60 de păsări.

                        2.

                        În afara testelor definite la punctul 1 se prelevează următoarele probe pentru examinarea virusologică:

                                    (a)

                                    tampoane cloacale (sau fecale) și tampoane traheale/orofaringiene, dacă este posibil, de la păsările clinic bolnave sau păsările-santinelă bolnave;

                                    (b)

                                    conținutul intestinelor, al creierului, al traheilor, al plămânilor, al ficatului, al splinei și al altor organe afectate, cât mai repede după moartea oricărei păsări; fie de la

                                                (i)

                                                păsările-santinelă moarte sau păsările moarte la sosire, precum și cele moarte în timpul carantinei; sau

                                                (ii)

                                                în cazul mortalității crescute la păsările mici din loturi mari, la cel puțin 10 % din păsările moarte.

                        3.

                        Toate testele virusologice și serologice ale probelor din timpul carantinei trebuie efectuate în cadrul laboratoarelor oficiale desemnate de autoritatea competentă prin folosirea procedurilor de diagnostic în conformitate cu manualul de diagnostic al gripei aviare și cu Manualul de teste de diagnostic și vaccinuri pentru animale terestre al OIE, în cazul bolii de Newcastle. Atunci când examenul virusologic se efectuează pe mai multe probe colectate, acestea trebuie să provină de la maximum cinci păsări de la care s-au recoltat probe individuale. Materiile fecale trebuie prelevate separat de alte probe de organe și țesuturi.

                        4.

                        Izolatele de virus trebuie să fie trimise la laboratorul național de referință.

            ANEXA VI

               Regulamentul abrogat și lista modificărilor ulterioare

                        Regulamentul (CE) nr. 318/2007 al Comisiei

                        (JO L 84, 24.3.2007, p. 7)

                        Regulamentul (CE) nr. 1278/2007 al Comisiei

                        (JO L 284, 30.10.2007, p. 20)

                        Regulamentul (CE) nr. 86/2008 al Comisiei

                        (JO L 27, 31.1.2008, p. 8)

                        Regulamentul (CE) nr. 311/2008 al Comisiei

                        (JO L 93, 4.4.2008, p. 3)

                        Regulamentul (CE) nr. 607/2008 al Comisiei

                        (JO L 166, 27.6.2008, p. 18)

                        Regulamentul (CE) nr. 754/2008 al Comisiei

                        (JO L 205, 1.8.2008, p. 6)

                        Regulamentul (CE) nr. 1219/2008 al Comisiei

                        (JO L 330, 9.12.2008, p. 4)

                        Regulamentul (CE) nr. 1294/2008 al Comisiei

                        (JO L 340, 19.12.2008, p. 41)

                        Regulamentul (CE) nr. 201/2009 al Comisiei

                        (JO L 71, 17.3.2009, p. 3)

                        Regulamentul (CE) nr. 555/2009 al Comisiei

                        (JO L 164, 26.6.2009, p. 37)

                        Regulamentul (CE) nr. 1118/2009 al Comisiei

                        (JO L 307, 21.11.2009, p. 3)

                        Regulamentul (UE) nr. 239/2010 al Comisiei

                        (JO L 75, 23.3.2010, p. 18)

                        Regulamentul de punere în aplicare (UE) nr. 66/2012 al Comisiei

                        (JO L 23, 26.1.2012, p. 1)

                        Regulamentul de punere în aplicare (UE) nr. 390/2012 al Comisiei

                        (JO L 121, 8.5.2012, p. 18)

            ANEXA VII

               Tabel de corespondență

                        Regulamentul (CE) nr. 318/2007

                        Prezentul regulament

                        Articolele 1 și 2

                        Articolele 1 și 2

                        Articolul 3 primul paragraf

                        Articolul 3 primul paragraf

                        Articolul 3 al doilea paragraf literele (a)-(h)

                        Articolul 3 al doilea paragraf literele (a)-(h)

                        Articolul 3 al doilea paragraf litera (i)

                        —

                        Articolul 4

                        Articolul 4

                        Articolul 5 partea introductivă

                        Articolul 5 partea introductivă

                        Articolul 5 litera (a)

                        Articolul 5 litera (a)

                        Articolul 5 litera (b)

                        Articolul 5 litera (b)

                        Articolul 5 litera (ba)

                        Articolul 5 litera (c)

                        Articolul 5 litera (c)

                        Articolul 5 litera (d)

                        Articolul 5 litera (d)

                        Articolul 5 litera (e)

                        Articolul 5 litera (e)

                        Articolul 5 litera (f)

                        Articolul 5 litera (f)

                        Articolul 5 litera (g)

                        Articolul 5 litera (g)

                        Articolul 5 litera (h)

                        Articolul 5 litera (h)

                        Articolul 5 litera (i)

                        Articolul 5 litera (i)

                        Articolul 5 litera (j)

                        Articolele 6-18

                        Articolele 6-18

                        Articolul 19

                        —

                        —

                        Articolul 19

                        Articolul 20 primul paragraf

                        Articolul 20

                        Articolul 20 al doilea paragraf

                        —

                        Anexele I-IV

                        Anexele I-IV

                        Anexa VI

                        Anexa V

                        —

                        Anexa VI

                        —

                        Anexa VII


title: Regulamentul de punere în aplicare (UE) nr. 795/2012 al Consiliului din 28 august 2012 de modificare a Regulamentului de punere în aplicare (UE) nr. 585/2012 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009

text:
               4.9.2012

               RO

               Jurnalul Oficial al Uniunii Europene

               L 238/1

         REGULAMENTUL DE PUNERE ÎN APLICARE (UE) NR. 795/2012 AL CONSILIULUI
   din 28 august 2012
   de modificare a Regulamentului de punere în aplicare (UE) nr. 585/2012 de instituire a unei taxe antidumping la importurile anumitor tuburi și țevi obținute fără sudură, din fier sau din oțel, originare din Rusia și Ucraina, ca urmare a unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 alineatul (4) și articolul 11 alineatele (3), (5) și (6),
   având în vedere propunerea prezentată de Comisia Europeană, după consultarea comitetului consultativ,
   întrucât:
   1.   PROCEDURA

   1.1.   Măsurile în vigoare

               (1)

               Prin Regulamentul (CE) nr. 954/2006 (2), Consiliul, în urma unei anchete (denumită în continuare „ancheta inițială”), a instituit o taxă antidumping definitivă la importurile anumitor tuburi și țevi obținute fără sudură, din fier sau din oțel, originare din Croația, Rusia și Ucraina. Măsurile constau într-o taxă antidumping ad valorem cuprinsă între 12,3 % și 25,7 %, aplicată importurilor provenind de la producători-exportatori desemnați individual din Ucraina, cu un nivel al taxei reziduale de 25,7 % aplicabil importurilor de la toate celelalte societăți din Ucraina. Taxa antidumping definitivă impusă exportatorului care face obiectul actualei anchete de reexaminare, CJSC Nikopolsky Seamless Tubes Plant Niko Tube și OJSC Nizhnedneprovsky Tube Rolling Plant, denumit în prezent LLC Interpipe Niko Tube și OJSC Interpipe Nizhnedneprovsky Tube Rolling Plant (denumit în continuare „solicitantul” sau „Interpipe”), a fost de 25,1 %.

               (2)

               Ca urmare a unei cereri din partea Interpipe de anulare a Regulamentului (CE) nr. 954/2006 al Consiliului, Tribunalul de Primă Instanță al Comunităților Europene, pe 10 martie 2009, a anulat articolul 1 din regulamentul respectiv în măsura în care taxa antidumping stabilită pentru Interpipe depășea nivelul care ar fi fost aplicabil dacă prețul de export nu ar fi fost ajustat cu un comision când vânzările au avut loc prin intermediul comerciantului afiliat, Sepco SA (3). La 16 februarie 2012, Curtea de Justiție a Uniunii Europene a confirmat sentința Tribunalului de Primă Instanță (4).

               (3)

               În urma acestor hotărâri, Consiliul a modificat Regulamentul (CE) nr. 954/2006 prin Regulamentul de punere în aplicare (UE) nr. 540/2012 (5) pentru a corecta taxa antidumping aplicată Interpipe în măsura în care aceasta fusese instituită în mod eronat. În consecință, taxa antidumping în vigoare în prezent pentru Interpipe este de 17,7 %.

               (4)

               Prin Regulamentul de punere în aplicare (UE) nr. 585/2012 (6), Consiliul, în urma unei reexaminări efectuate în perspectiva expirării măsurilor, a menținut măsurile instituite prin Regulamentul (CE) nr. 954/2006 la importurile de tuburi și țevi obținute fără sudură, din fier sau oțel, originare din Rusia și Ucraina (denumită în continuare „ancheta de reexaminare în temeiul expirării măsurilor”).

               (5)

               În consecință, măsurile aflate în prezent în vigoare sunt cele stabilite prin Regulamentul de punere în aplicare (UE) nr. 585/2012, și anume între 24,1 și 35,8 % pentru importurile din Rusia și între 12,3 % și 25,7 % pentru importurile din Ucraina, Interpipe având o taxă antidumping de 17,7 %.

         1.2.   Cerere pentru o reexaminare intermediară parțială

               (6)

               La 29 iulie 2011, Comisia a anunțat, printr-un aviz publicat în Jurnalul Oficial al Uniunii Europene (denumit în continuare „avizul de deschidere”) (7), deschiderea unei reexaminări parțiale, în temeiul articolului 11 alineatul (3) din regulamentul de bază, în perspectiva expirării măsurilor antidumping aplicabile importurilor de anumite tuburi și țevi obținute fără sudură, din fier sau din oțel, originare din Ucraina.

               (7)

               Această reexaminare, care se limitează la examinarea dumpingului, a fost inițiată în urma unei cereri justificate depuse de Interpipe. În cerere, Interpipe a furnizat elemente de probă prima facie conform cărora menținerea măsurilor la nivelul lor actual nu mai este necesară pentru a contrabalansa dumpingul prejudiciabil.

         1.3.   Ancheta

               (8)

               Ancheta cu privire la nivelul de dumping a cuprins perioada dintre 1 aprilie 2010 și 31 martie 2011 (denumită în continuare „perioada anchetei de reexaminare” sau „PAR”).

               (9)

               Comisia a informat oficial solicitantul, autoritățile din țara exportatoare și industria Uniunii cu privire la deschiderea unei reexaminări intermediare parțiale. Părților interesate li s-a acordat posibilitatea de a-și face cunoscute în scris punctele de vedere și de a solicita o audiere până la termenul fixat în avizul de deschidere.

               (10)

               Pentru a obține informațiile considerate necesare pentru anchetă, Comisia a trimis un chestionar solicitantului, care a răspuns în termenul fixat.

               (11)

               Comisia a căutat și a verificat toate informațiile considerate necesare pentru a stabili nivelul dumpingului. S-au efectuat vizite de verificare la sediul solicitantului și la societățile comerciale conexe Interpipe Ucraina LLC și Interpipe Europe SA.

         2.   PRODUSUL ÎN CAUZĂ ȘI PRODUSUL SIMILAR

   2.1.   Produsul în cauză

               (12)

               Produsul în cauză este același cu cel definit în Regulamentul de punere în aplicare (UE) nr. 585/2012 care a instituit măsurile în prezent în vigoare, și anume tuburi și țevi obținute fără sudură, din fier sau din oțel (denumite în continuare „tuburi și țevi obținute fără sudură”), având o secțiune circulară, diametrul extern de maximum 406,4 mm și o valoare de echivalent carbon (CEV) mai mică sau egală cu 0,86, în conformitate cu formula și analizele chimice (8) ale Institutului Internațional de Sudură (IIS), încadrate în prezent la codurile NC ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 și ex 7304 59 93 și originare din Ucraina (denumite în continuare „produsul în cauză”).

         2.2.   Produsul similar

               (13)

               Astfel cum s-a stabilit în ancheta inițială, cât și în ancheta de reexaminare în temeiul expirării măsurilor, ancheta actuală a confirmat că produsul fabricat în Ucraina și exportat către Uniune, produsul fabricat și vândut pe piața internă din Ucraina și produsul fabricat și vândut în Uniune de producătorii din Uniune au aceleași caracteristici fizice și tehnice de bază și utilizări finale. Aceste produse sunt, prin urmare, considerate produse similare în sensul articolului 1 alineatul (4) din regulamentul de bază.

         3.   DUMPINGUL

   3.1.   Observații preliminare

               (14)

               Interpipe are doi producători-exportatori, care aparțin în totalitate și sunt controlați de ea, LLC Interpipe Niko Tube (Niko Tube) și OJSC Interpipe Nizhnedneprovsky Tube Rolling Plant (Interpipe NTRP). În conformitate cu practica obișnuită a instituțiilor Uniunii, o marjă comună de dumping a fost calculată pentru cei doi producători-exportatori. Marja de dumping a fost calculată pentru fiecare producător exportator înainte de a determina o singură rată medie ponderată de dumping pentru ambele societăți.

               (15)

               Această metodologie, cu toate acestea, este diferită de metodologia utilizată în ancheta inițială, în care calcularea dumpingului a fost efectuată prin reunirea tuturor datelor relevante cu privire la producție, rentabilitate și vânzările în Uniune realizate de cele două entități producătoare. Modificarea circumstanțelor care justifică această modificare a metodologiei se datorează unei schimbări în structura corporativă a grupului care permite identificarea producătorului în cadrul grupului în ceea ce privește vânzările și producția, ceea ce nu era posibil în ancheta inițială.

               (16)

               Mai mult, în cadrul anchetei inițiale, a fost efectuată o ajustare în privința costurilor energiei ale Interpipe în conformitate cu articolul 2 alineatul (5) din regulamentul de bază, astfel încât să reflecte în mod rezonabil costurile asociate producerii și vânzării energiei electrice și a gazului în Ucraina. Această ajustare a fost considerată necesară din cauza faptului că prețurile gazului și electricității din Ucraina, la momentul respectiv, erau semnificativ mai mici decât prețul mediu plătit în Uniune și nu reflectau prețurile pieței internaționale. Ajustarea s-a bazat pe prețurile medii observate în România, care la momentul respectiv a făcut parte din anchetă.

               (17)

               Cu toate acestea, spre deosebire de ancheta inițială, s-a considerat că o ajustare a energiei nu este considerată necesară în scopul actualei reexaminări intermediare. Ancheta a arătat că, în medie, prețurile energiei din Ucraina au crescut constant începând cu ancheta inițială, la o rată mult mai ridicată decât prețurile medii în Uniunea Europeană, reducând în mod treptat diferențele dintre acestea. Prin urmare, nu mai există în prezent diferența semnificativă de preț între costurile energiei constatată pe parcursul anchetei inițiale și care justifica o ajustare.

               (18)

               Pe baza celor de mai sus, nu este considerat adecvat să se facă o ajustare în costurile energiei în această reexaminare intermediară.

         3.2.   Importurile care fac obiectul unui dumping în cursul PAR

   3.2.1.   Valoarea normală

               (19)

               În conformitate cu articolul 2 alineatul (2) din regulamentul de bază, s-a examinat mai întâi pentru fiecare producător-exportator dacă volumul total al vânzărilor interne ale produsului similar către clienți independenți a fost reprezentativ în comparație cu volumul său total al vânzărilor la export către Uniune, adică dacă volumul total al acestor vânzări reprezenta cel puțin 5 % din volumul total al vânzărilor la export ale produsului în cauză către Uniune. Examinarea a stabilit că vânzările interne erau reprezentative pentru ambii producători-exportatori.

               (20)

               Comisia a examinat dacă fiecare tip de produs din produsul similar vândut de producătorii-exportatori pe piața sa internă a fost suficient de reprezentativ în sensul articolului 2 alineatul (2) din regulamentul de bază. Vânzările interne ale unui anumit tip de produs au fost considerate ca fiind suficient de reprezentative atunci când, în cursul PAR, volumul total al vânzărilor interne ale acestui tip de produs realizate de către solicitantul în cauză către clienții independenți a reprezentat cel puțin 5 % din volumul său total de vânzări ale tipului de produs comparabil exportat către Uniune.

               (21)

               În conformitate cu articolul 2 alineatul (4) din regulamentul de bază, s-a examinat ulterior dacă vânzările pe piața internă din fiecare tip de produs care fusese vândut în cantități reprezentative ar putea fi considerate ca fiind efectuate în cadrul unor operațiuni comerciale normale. Examinarea s-a realizat prin stabilirea proporției de vânzări interne profitabile către clienți independenți de pe piața internă pentru fiecare tip de produs în cauză exportat pe durata PAR.

               (22)

               Pentru tipurile de produs ale căror vânzări (ca volum) pe piața internă a tipului de produs respectiv s-au realizat, în proporție de peste 80 %, la prețuri care erau superioare costului și al căror preț de vânzare mediu ponderat pentru acel tip a fost mai mare sau egal cu costul unitar de producție, valoarea normală, pentru fiecare tip de produs, a fost determinată ca fiind media ponderată a prețurilor interne reale ale tuturor vânzărilor tipului de produs în cauză, indiferent dacă aceste vânzări au fost sau nu profitabile.

               (23)

               În cazul în care volumul vânzărilor profitabile pentru un tip de produs a reprezentat 80 % sau mai puțin din volumul total al vânzărilor pentru acel tip sau atunci când prețul mediu ponderat pentru acel tip era mai mic decât costul unitar de producție, valoarea normală a fost stabilită pe baza prețului intern real, calculat ca preț mediu ponderat numai pentru vânzările interne profitabile ale acelui tip, în cursul PAR.

               (24)

               Valoarea normală pentru tipurile nereprezentative (și anume cele pentru care vânzările pe piața internă au constituit mai puțin de 5 % din vânzările la export în Uniune sau care nu au fost vândute deloc pe piața internă) a fost calculată pe baza costului de producție pe tip de produs plus o sumă pentru costurile de vânzare, generale și administrative și pentru profit. În cazul vânzărilor existente pe piața internă, s-a utilizat profitul tuturor tranzacțiilor de pe piața internă pe tip de produs pentru tipurile de produs în cauză în cadrul operațiunilor comerciale normale. În cazul în care nu au existat vânzări pe piața internă, s-a utilizat un profit mediu. Această schimbare de metodologie s-a datorat faptului că, după ancheta inițială, un grup special al OMC a emis, iar Organismul de soluționare a litigiilor al OMC a adoptat raportul în litigiul Comunitățile Europene – Măsuri antidumping privind somonul de crescătorie din Norvegia
                   (9), care prevede că nu poate fi ignorată marja reală de profit stabilită pentru tranzacțiile din cadrul unor operațiuni comerciale normale pentru tipurile de produs relevante pentru care valoarea normală trebuie să fie construită.

               (25)

               După notificarea constatărilor finale, cei doi producători-exportatori au susținut că costurile de inactivitate nu ar fi trebuit să fie incluse în costul total de producție al produsului în cauză pe durata PAR, pentru că aceasta ar încălca articolul 2 alineatul (5) din regulamentul antidumping de bază, precum și că ar fi în contradicție cu principiile contabile stabilite în baza standardelor internaționale de contabilitate (IAS) și, în special, IAS 2. În ceea ce privește articolul 2 alineatul (5) din regulamentul de bază, ar trebui remarcat că, în conformitate cu articolul respectiv, în cazul în care costurile aferente producției produsului care face obiectul unei anchete nu se reflectă în mod rezonabil în registrele contabile ale părții în cauză, acestea trebuie ajustate. Faptul că societatea nu a produs la capacitatea sa maximă nu exclude totuși suportarea anumitor costuri. Într-adevăr, astfel de costuri au fost înregistrate ca atare în declarația de venituri ale celor două societăți exportatoare și au putut fi legate direct de produsul similar. În plus, trimiterea la IAS 2 s-a dovedit a fi irelevantă, deoarece obiectivul IAS 2 este acela de a prescrie un tratament contabil pentru stocuri, și nu de a defini costul de producție. Cererea a fost, prin urmare, respinsă.

               (26)

               Aceiași producători-exportatori au susținut, de asemenea, că anumite cheltuieli financiare aferente împrumuturilor au fost incluse în costurile de vânzare, generale și administrative atunci când, de fapt, ar fi trebuit să fie excluse. Ei au susținut că aceste împrumuturi au fost contractate pentru a răspunde nevoilor de lichidități și de finanțare pe termen scurt ale societății și că ele nu erau legate de producția produsului în cauză. În fapt, în cursul vizitei de verificare, s-a constatat că cheltuielile cu dobânzile au fost în principal legate de finanțarea capitalului circulant. Prin urmare, aceste costuri au fost repartizate tuturor produselor. Producătorii-exportatori nu au putut demonstra că cheltuielile cu dobânzile au avut o finalitate specifică, alta decât aceea de finanțare a capitalului circulant. Cei doi producători-exportatori nu au putut furniza alte dovezi suplimentare pentru a-și susține cererea, prin urmare această cerere a fost respinsă.

         3.2.2.   Prețul de export

               (27)

               Toate exporturile produsului în cauză efectuate de cei doi producători-exportatori către Uniune s-au realizat prin intermediul unei societăți comerciale afiliate cu sediul în Elveția direct către clienți independenți din Uniune. Prin urmare, prețul de export s-a bazat pe prețurile de export plătite efectiv sau care urmează să fie plătite în conformitate cu articolul 2 alineatul (8) din regulamentul de bază.

         3.2.3.   Comparație

               (28)

               Se reamintește faptul că, în ancheta inițială, a fost efectuată o ajustare a prețului de export, în conformitate cu articolul 2 alineatul (10) litera (i) din regulamentul de bază, în cazurile în care vânzările au fost efectuate prin intermediul unor comercianți de legătură. Cu toate acestea, în conformitate cu hotărârea Curții de Justiție menționată în considerentul 2, care a susținut că ajustarea nu era justificată, nu a fost efectuată nicio astfel de ajustare în această reexaminare intermediară.

               (29)

               Valoarea normală și prețul de export al celor doi producători-exportatori au fost comparate pe o bază franco fabrică. În scopul asigurării unei comparații echitabile între valoarea normală și prețul de export, s-a ținut seama, în mod corespunzător, sub formă de ajustări, de diferențele care afectează prețurile și comparabilitatea acestora, în conformitate cu articolul 2 alineatul (10) din regulamentul de bază. Pe această bază, s-au operat ajustări în ceea ce privește costurile de transport, rabaturile și reducerile de prețuri, comisioanele și costurile de credit.

         3.2.4.   Marja de dumping

               (30)

               În conformitate cu articolul 2 alineatele (11) și (12) din regulamentul de bază, valoarea normală medie ponderată a fost comparată cu prețul de export mediu ponderat pe tip de produs, pe o bază franco fabrică, separat pentru fiecare dintre cei doi producători-exportatori. Astfel cum s-a menționat în considerentul 14, o marjă comună de dumping este ulterior stabilită pentru Interpipe prin calcularea unei singure rate medii ponderate de dumping pentru ambii producători-exportatori din cadrul Interpipe.

               (31)

               Pe această bază, marja de dumping, exprimată ca procent din prețul CIF la frontiera Uniunii, înainte de vămuire, se ridică la 13,8 %.

         4.   CARACTERUL DURABIL AL CIRCUMSTANȚELOR MODIFICATE

               (32)

               În cererea sa de reexaminare intermediară parțială, solicitantul a susținut că schimbările în structura corporativă și în organizarea producției, precum și o restructurare a organizării vânzărilor efectuate pe piața internă și la export avuseseră un impact asupra structurii costurilor sale și că, prin urmare, nivelul existent al taxei antidumping nu mai era necesar pentru compensarea dumpingului prejudiciabil.

               (33)

               În consecință, s-a analizat dacă modificarea circumstanțelor care au condus la inițierea prezentei reexaminări intermediare și rezultatul acesteia pot fi considerate, în mod rezonabil, a fi de natură durabilă.

               (34)

               Ancheta a stabilit că principalii factori care conduc la nivelul celei mai reduse marje de dumping constatate în prezenta anchetă de reexaminare sunt variații în ceea ce privește organizarea întreprinderilor, care include o fuziune între două societăți de producție și o restructurare a organizării vânzărilor efectuate, care a fost raționalizată. Aceste schimbări, care au afectat structura costurilor solicitantului pentru producția și vânzarea produsului în cauză, sunt de natură structurală și probabil nu se vor schimba în viitorul apropiat. În afară de aceasta, nu există niciun indiciu de volatilitate semnificativă a prețurilor solicitantului.

               (35)

               În consecință, s-a constatat că schimbările sunt de natură durabilă și că aplicarea măsurilor existente la nivelul lor actual nu mai este justificată,

         ADOPTĂ PREZENTUL REGULAMENT:
   Articolul 1
   Rubrica referitoare la LLC Interpipe Niko Tube și OJSC Interpipe Nizhnedneprovsky Tube Rolling Plant (Interpipe NTRP) din tabelul de la articolul 1 alineatul (2) din Regulamentul de punere în aplicare (UE) nr. 585/2012 se înlocuiește cu următorul text:

                  „LLC Interpipe Niko Tube și OJSC Interpipe Nizhnedneprovsky Tube Rolling Plant (Interpipe NTRP)

                  13,8 %

                  A743”.

   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 august 2012.

            Pentru Consiliu

            Președintele

         A. D. MAVROYIANNIS

      (1)  JO L 343, 22.12.2009, p. 51.

      (2)  JO L 175, 29.6.2006, p. 4.

      (3)  T-249/06 – Interpipe Niko Tube și Interpipe NTRP/Consiliu, 2009 II-00383.

      (4)  Cauzele conexate C-191/09 P și C-200/09 P – Consiliul și Comisia/Interpipe Niko Tube și Interpipe NTRP.

      (5)  JO L 165, 26.6.2012, p. 1.

      (6)  JO L 174, 4.7.2012, p. 5.

      (7)  JO C 223, 29.7.2011, p. 8.

      (8)  Valoarea de echivalent carbon se determină în conformitate cu documentul intitulat „Technical Report”, 1967, IIS doc. IX-555-67, publicat de Institutul Internațional de Sudură (IIS).

      (9)  WT/DS337/R din 16 noiembrie 2007 – adoptat de către Organul de soluționare a litigiilor la 15 ianuarie 2008.